ΚΑΝΟΝΙΣΜΟΣ (ΕΟΚ) αριθ. 3060/91 ΤΗΣ ΕΠΙΤΡΟΠΗΣ της 18ης Οκτωβρίου 1991 για τροποποίηση του κανονισμού (ΕΟΚ) αριθ. 3143/85 για τη διάθεση, σε μειωμένη τιμή, βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1630/91 (2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 3143/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2690/89 (4), εισήγαγε καθεστώς πωλήσεως σε μειωμένη τιμή του βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου-

ότι πρέπει να προσαρμοστούν οι διατάξεις του εν λόγω κανονισμού όσον αφορά την τιμή του βουτύρου, λαμβανομένων υπόψη των τροποιήσεων οι οποίες έχουν επέλθει εν τω μεταξύ στο καθεστώς παρεμβάσεως και να προσδιοριστεί η ισοτιμία που εφαρμόζεται για τις συμβάσεις πωλήσεως και τις εγγυήσεις που πρόκειται να συσταθούν-

ότι είναι σκόπιμο να προβλεφθεί μεταβατικά ένα ελαστικότερο μέτρο όσον αφορά τις συσκευασίες-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3143/85 τροποποιείται ως εξής:

1. Στο άρθρο 2:

- η παράγραφος 1 αντικαθίσταται από το ακόλουθο κείμενο:

"1. Το βούτυρο που αναφέρεται στο άρθρο 1 πωλείται στο σημείο εναποθηκεύσεως σε τιμή ίση με την τιμή παρεμβάσεως που αναφέρεται στο άρθρο 5 παράγραφος 1 στοιχείο α) του κανονισμού (ΕΟΚ) αριθ. 804/68 που εφαρμόζεται την ημέρα της συνάψεως της συμβάσεως πωλήσεως, μειωμένη κατά 191 Ecu ανά 100 χιλιόγραμμα, για τη μεταποίησή τους σε συμπυκνωμένο βούτυρου περιεκτικότητας σε λιπαρές ουσίες ίσης ή ανώτερης από 96 %.",

- στην παράγραφο 4 πρώτο εδάφιο πρώτη περίπτωση, το ποσό των "200 Ecu" αντικαθίσταται με το ποσό των "210 Ecu.".

2. Στο άρθρο 2α, προστίθεται η ακόλουθη παράγραφος 10:

"10. Η μετατροπή σε εθνικό νόμισμα της εγγυήσεως που αναφέρεται στην παράγραφο 5 πραγματοποιείται με τη γεωργική ισοτιμία που ισχύει την ημέρα λήξης της προθεσμίας για την υποβολή προσφορών για τον ειδικό διαγωνισμό.".

3. Στο άρθρο 5 παράγραφος 4 προστίθεται το ακόλουθο τρίτο εδάφιο:

"Μέχρι τις 31 Δεκεμβρίου 1991 οι προεκτυπωμένες συσκευασίες που αναφέρονται στο άρθρο 10 παράγραφος 3 του κανονισμού (ΕΟΚ) αριθ. 429/90 της Επιτροπής (*) μπορούν να χρησιμοποιούνται σύμφωνα με τις διατάξεις του πρώτου και δεύτερου εδάφιου, εφόσον η αναφορά στον κανονισμό (ΕΟΚ) αριθ. 429/90 έχει διαγραφεί με σφραγίδα ή με επικολλημένη ετικέτα.

(*) ΕΕ αριθ. L 45 της 21. 2. 1990, σ. 8.".

4. Στο άρθρο 11 προστίθεται το ακόλουθο δεύτερο εδάφιο:

"Η μετατροπή σε εθνικό νόμισμα της τιμής πωλήσεως που προκύπτει από την εφαρμογή του άρθρου 2 παράγραφος 1 και της εγγυήσεως προορισμού που αναφέρεται στο άρθρο 2 παράγραφος 4, πραγματοποιείται με τη γεωργική ισοτιμία που ισχύει την ημέρα συνάψεως της συμβάσεως πωλήσεως.".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Οκτωβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13. (2) ΕΕ αριθ. L 150 της 15. 6. 1991, σ. 19. (3) ΕΕ αριθ. L 298 της 12. 11. 1985, σ. 9. (4) ΕΕ αριθ. L 261 της 7. 9. 1989, σ. 6.